A fost o vară lungă în orașul București. Prin piețe, piațete și parcuri s-a cântat fără oprire muzică populară, s-a mers pe picioroange, s-au organizat ateliere meșteșugărești, bâlciuri aniversare și defilări patriotice. Acum, odată cu demontarea scenelor și încheierea sezonului cald, tragem linie și achităm nota de plată: 6,2 milioane de euro!

Este suma la care am ajuns după ce am strâns toate evenimentele finanțate de primăria generală și de primăriile de sector de la început de mai și până la sfârșit de septembrie. Au fost multe și variate, de la serbări în care s-a mâncat fasole cu ciolan până la evenimente acompaniate de muzică clasică. De la concerte cu cântăreți complet necunoscuți până la show-uri cu Rod Stewart sau UB 40. Toate au avut un numitor comun: ideea obsesivă că rolul primăriei este să organizeze evenimente plătite cu bani publici și apoi să le ofere oamenilor privilegiul de a avea acces gratuit.

Cei care nu înțeleg acest mecanism se bucură că își dau copiii în trenulețe închiriate la suprapreț și admiră odele pe care prezentatorii le închină primarilor. Banii sunt mulți și se duc mereu către aceleași firme care se repetă sistematic în listele de achiziții.

Acolo unde există liste, pentru că primăriile și instituțiile din subordinea lor nu au întotdeauna chef să respecte legile care impun transparența cheltuielilor bugetare. Unele dintre achizițiile făcute pentru spectacole și concerte nu sunt trecute prin sistemul electronic de achiziții publice (SEAP) și sunt afișate doar pe site-urile instituțiilor. Altele nu sunt afișate nici pe site, nu sunt trecute nici prin SEAP. Altele sunt afișate într-un stil disprețuitor, cu informații evazive. Exemplu: Centrul European, Cultural și de Tineret „Nicolae Bălcescu” (instituție bugetată de Primăria Sectorului 4) face o achiziție de 130.000 de lei pentru servicii culturale, o afișează în SEAP, iar la rubrica „descriere”, acolo unde ar fi trebuit să menționeze pe ce a dat banii, spune doar atât: „achiziție directă”. Un fel de „vreți să știți pe ce-am cheltuit banii? Pe cheltuieli”.

Așa că suma de 6,2 milioane de euro este, în mod sigur, mai mică decât suma reală cheltuită în această vară de primăriile bucureștene pe evenimente stradale. Și administrația Bucureștiului are în continuarea ambiții mari: într-o ședință de consiliu local programată ieri, primarul general Gabriela Firea a hotărât suplimentarea cu aproape 18 milioane de lei (4 milioane de euro) a bugetelor ARCUB și CREART, două dintre instituțiile prin care Primăria Capitalei organizează concerte, târguri și spectacole.

O să vină iarna și o să trecem de la festivaluri de muzică populară în Parcul Cișmigiu la concerte de colinde în târgul din Piața Constituției. Până atunci, să mai aruncăm o ultimă privire în urmă spre vara care s-a încheiat și care ne-a costat mai bine de 6 milioane de euro. Sunteți curioși pe ce s-au dus banii? Iată:

Eveniment: Etnorama, Festivalul Etniilor (18-20 mai, Parcul Herăstrău)

Organizator: Centrul de Creație, Artă și Tradiție al Municipiului București CREART (Primăria Capitalei)

Suma cheltuită: 659.944 lei (143.000 de euro)

Eveniment: Festivalul Copiilor (1-3 iunie, Parcul Herăstrău)

Organizator: Centrul de Proiecte Educaționale și Sportive PROEDUS (Primăria Capitalei)

Sumă cheltuită: 340.823 lei (74.000 de euro)

Eveniment: Țara poveștilor (1-3 iunie, Parcul Sebastian)

Organizator: Centrul Cultural „Ștefan Iordache” (Primăria Sector 5)

Suma cheltuită: 321.187 lei (70.000 euro)

Eveniment: Spectacol Vlaicu Vodă (8-10 iunie, Piața Constituției)

Organizator: Teatrul Excelsior (Primăria Capitalei)

Suma cheltuită: 1.967.494 lei (430.000 euro)

Eveniment: Natura Fest (8-10 iunie, Parcul Izvor)

Organizator: Centrul de Creație, Artă și Tradiție al Municipiului București CREART (Primăria Capitalei)

Suma cheltuită: 355.317 lei (77.000 euro)

Eveniment: Simfonii pe asfalt (10-25 iunie, Centrul Istoric)

Organizator: Centrul de Creație, Artă și Tradiție al Municipiului București CREART (Primăria Capitalei)

Suma cheltuită: 242.289 lei (52.000 euro)

Eveniment: Cupa Mondială vine și la tine (14 iunie – 15 iulie, Arena Națională)

Organizator: Compania Municipală Sport pentru Toți (Primăria Capitalei)

Suma cheltuită: 448.405 lei (100.000 euro)

Eveniment: Seri estivale în Sectorul 5 (14 iunie – 15 iulie, Parcul Sebastian)

Organizator: Centrul Cultural „Ștefan Iordache” (Primăria Sector 5)

Suma cheltuită: 647.536 lei (140.000 euro)

Eveniment: Hey Day (15-17 iunie, Parcul Izvor)

Organizator: Centrul de Creație, Artă și Tradiție al Municipiului București CREART (Primăria Capitalei)

Suma cheltuită: 1.413.098 lei (300.000 euro)

Eveniment: Festivalul Amintiri din Copilărie (15-17 iunie, Parcul Tineretului)

Organizator: Teatrul Ion Creangă (Primăria Capitalei)

Suma cheltuită: 1.096.707 lei (240.000 euro)

Eveniment: Fotbal în parc (22 iunie – 15 iulie, Parcul Unirii și Parcul Circului)

Organizator: Compania Municipală de Agrement (Primăria Capitalei)

Suma cheltuită: 1.092.524 lei (240.000 euro)

Eveniment: Visual Art Underval (23-24 iunie)

Organizator: Centrul de Proiecte Educaționale și Sportive PROEDUS (Primăria Capitalei)

Suma cheltuită: 377.456 lei (82.000 de euro)

Eveniment: Festivalul Internațional de Folclor, Muzici și Tradiții în Cișmigiu (29 iunie-1iulie, Parcul Cișmigiu)

Organizator: Centrul de Creație, Artă și Tradiție al Municipiului București CREART (Primăria Capitalei)

Suma cheltuită: 1.343.278 lei (290.000 euro)

Eveniment: IEsc Festival (1-3 iulie, Lahovari nr.7)

Organizator: Centrul de Creație, Artă și Tradiție al Municipiului București CREART (Primăria Capitalei)

Suma cheltuită: 296.180 lei (65.000 euro)

Eveniment: CinePark (26 iulie – 12 august, Parcul Herăstrău)

Organizator: Centrul de Creație, Artă și Tradiție al Municipiului București CREART (Primăria Capitalei)

Suma cheltuită: 314.866 lei (68.000 euro)

Eveniment: Creative Fest (27-29 iulie, Romexpo)

Organizator: Centrul de Creație, Artă și Tradiție al Municipiului București CREART (Primăria Capitalei)

Suma cheltuită: 1.198.416 lei (260.000 euro)

Eveniment: B-FIT IN THE STREET – Festivalul Internațional de Teatru de Stradă (iulie-august, Piața Universității)

Organizator: Centrul de Proiecte Culturale al Municipiului București ARCUB (Primăria Capitalei)

Suma cheltuită: 1.259.250 lei (270.000 euro)

Eveniment: Ziua Internațională a Tineretului (12 august, Piața Constituției)

Organizator: Centrul pentru Tineret al Muncipiului București (Primăria Capitalei)

Suma cheltuită: 388.715 lei (85.000 euro)

Eveniment: Green Sound Festival (24-26 august, Parcul Herăstrău)

Organizator: Centrul de Creație, Artă și Tradiție al Municipiului București CREART (Primăria Capitalei)

Suma cheltuită: 1.432.706 lei (311.000 euro)

Eveniment: Festivalul Bucureștii lui Caragiale (27 august – 2 septembrie, Parcul Cișmigiu)

Organizator: Teatrul Ion Creangă (Primăria Capitalei)

Suma cheltuită: 1.177.144 lei (255.000 euro)

Eveniment: Festival Estival (31 august – 2 septembrie, Parcul Herăstrău)

Organizator: Compania Municipală de Agrement (Primăria Capitalei)

Suma cheltuită: 464.150 lei (100.000 euro)

Eveniment: La pas pe Calea Victoriei (1-2 septembrie, Calea Victoriei)

Organizator: Centrul de Creație, Artă și Tradiție al Municipiului București CREART (Primăria Capitalei)

Suma cheltuită: 338.201 lei (73.000 de euro)

Eveniment: Kids City (14-16 septembrie, Parcul Cișmigiu)

Organizator: Centrul de Proiecte Educaționale și Sportive PROEDUS (Primăria Capitalei)

Suma cheltuită: 924.180 lei (200.000 de euro)

Eveniment: Zilele Sectorului 5 (14-16 septembrie, Platoul Universității Naționale de Apărare

Organizator: Centrul Cultural „Ștefan Iordache” (Primăria Sector 5)

Suma cheltuită: 3.3000.000 lei (700.000 euro)

Eveniment: Zilele Bucureștiului (21-23 septembrie)

Organizator: Centrul de Creație, Artă și Tradiție al Municipiului București CREART (Primăria Capitalei) + Centrul pentru Tineret al Municipiului București (Primăria Capitalei)

Suma cheltuită: 4.765.815 lei (1.000.000 euro) + 756.302 lei (165.000 euro)

Eveniment: Regata Marii Uniri – Flotila România Centenar 2018 (21-23 septembrie, Esplanada Bibliotecii Naționale)

Organizator: Compania Municipală de Agrement (Primăria Capitalei)

Suma cheltuită: 706.063 lei (150.000 euro)

Eveniment: Centenar Fest (29-30 septembrie, Arena Națională)

Organizator: Centrul de Proiecte Culturale al Municipiului București ARCUB (Primăria Capitalei)

Suma cheltuită: 635.344 (140.000 euro)

Eveniment: Toți K1 pentru România (anul 2018, peste 15 orașe din țară)

Organizator: Teatrul Excelsior (Primăria Capitalei)

Suma cheltuită: 570.000 lei (120.000 euro)

TOTAL: 28.833.390 lei (6.200.000 euro)

Pentru aceia dintre dumneavoastră care dispun de timp și răbdare, avem mai jos un document cu achizițiile publicate în sistemul electronic de achiziții publice pentru fiecare eveniment în parte. Și firmele care au încasat banii.